Gener porta a Burjassot el Circuit Café Teatre San Miguel València
2025-07-24

Les riallades estaran assegurades en el mes de gener a Burjassot, ja que, amb els primers compassos del mes, aterrarà en el municipi el Circuit Café Teatre San Miguel València, de la mà de la Cafeteria Les Arts, en la Casa de Cultura de Burjassot, que acollirà les actuacions de Diego Peña, Toni Pons i de la formació Teatro Indigesto.

Diego Peña i el seu monòleg “Sombredosis”, serà el primer a visitar Burjassot el divendres 16 de gener a les 23 hores. Peña presentarà un xou en el qual mostrarà el seu art per posar-se el barret i, és que, hi ha mil maneres de posar-se’l, tantes com de fer humor. Rialles assegures per a tot el públic assistent que, en finalitzar, podran llevar-se el barret.

El mentalisme de Toni Pons serà el protagonista de la nit del 23 de gener, a partir de les 23 hores. En aquesta ocasió, “Tu otro yo” és el nom de l’espectacle que posarà en escena i en el qual el mentalisme, amb una xicoteta dosi d’hipnosi, serà el protagonista. No faltaran tampoc les rialles en aquesta posada en escena en la qual Toni Pons deixarà l’espectador, literalment, pegat a la butaca, ja que cada minut de l’espectacle quedarà gravat en la seua memòria.

Tancarà les actuacions del mes la formació Teatro Indigesto el dia 30 de gener amb la seua creació “Podemos conseguirlo”, un espectacle d’improvisació en el qual oferiran les claus per canviar les coses que menys agraden, ajudant així al públic no solament a decidir aqueixos canvis sinó, també a emocionar-se i, sobretot, a riure’s. Serà també a les 23 h.

Les entrades de cada espectacle tenen un preu de 6€ amb consumició i de 3€ en el cas dels estudiants. Tota la informació sobre el Circuit Café Teatre San Miguel València pot consultar-se en www.circuitocafeteatro.com.